Tiener se liggaam in Kalkbaai gevindArgieffoto: SAPD/Facebook Die Kaapstad-polisie het ŉ 36-jarige man vir ondervraging in hegtenis geneem nadat die liggaam van ŉ 16-jarige meisie Sondagoggend in Kalkbaai opgespoor is. Kol. Tembinkosi Kinana, polisiewoordvoerder, het gesê ŉ meisie, Michaela Adriaanse van Hanoverpark, het op 18 Maart verdwyn. Haar vriendin het haar die laaste keer in Hoofweg in Kalkbaai gesien. “Die polisie ondersoek die moontlikheid dat die liggaam van die meisie wat Sondagoggend opgespoor is, wel dié van Adriaanse is,” het Kinana gesê. “Dit kan egter nog nie bevestig word nie. Dit kan ook nog nie bevestig word of die verdagte met die voorvalle verbind kan word nie. Die ondersoek duur voort.” Die verdagte is Sondag omstreeks 19:30 in Steenberg in hegtenis geneem en is tans in polisie- aanhouding.